Մայդուգուրի

Մայդուգուրի (), քաղաք Նիգերիայի հյուսիս-արևելքում, Բորնո ֆեդերալ նահանգի վարչական կենտրոնը։

Պատմություն 
Քաղաքը հիմնադրվել է 1907 թվականին, որպես Նիգերիայի հյուսիսում գտնվող բրիտանական ուժերի ադմինիստրատիվ առաջնային պահակետ։ Հետագայում դարձել է Բարնու սուլթանի նստավայրը՝ Կուկավա և Դիկվա հին մայրաքաղաքների փոխարեն։ 1960-ական թվականներից սկսած քաղաքը բազմիցս եղել է էթնիկական և կրոնական հողի վրա  տեղի ունեցած բռնությունների ականատես։ 1982 և 2001 թվականներին տարբեր կրոնական խմբերի միջև տեղի են ունեցել զանգվածային բախումներ։

2006 թվականի փետրվարին քաղաքում տեղի է ունեցել մուսուլմանների զանգվածային խռովություններ, որոնք պայմանավորված էին դանիական թերթերից մեկում Մուհամեդ մարգարեի ծաղրանկարների հրապարակմամբ։ Խռովությունները քրիստոնեական թաղամասերում վերածվել են կոտորածների։ Ընդհանրումներից սպանվել է 15 մարդ և 12 եկեղեցական։ 2013 թվականի մայիսի 14-ին Նիգերիայի նախագահ Գուդլակ Ջոնաթանը «Բոկո Հարամ» իսլամիստական խմբավորման գործունեությամբ պայմանավորված` արտակարգ դրություն է մտցրել Մայդուգուրի շրջանում և երկրի հյուսիսում գտնվող մի շարք այլ շրջաններում։ Մոտ մեկ տարի քաղաքում համեմատաբար հանգիստ է եղել, սակայն 2014 թվականի հունիսի 4-ին քաղաքի ծայրամասում` Մայդուգուրի համալսարանի մոտ գտնվող Բարդերի գյուղում «Բոկո Հարամի» զինյալները հարձակում են գործել տեղի բնակիչների վրա՝ սպանելով մոտ 45 մարդու։

Աշխարհագրություն և կլիմա 
Քաղաքը գտնվում է երկրի հյուսիս-արևելքում, Նգադ գետի ափին, Չադ լճից մոտ 100 կիլոմետր հարավ-արևմուտք։ Քաղաքում գործում է համալսարան և քաղաքային թանգարան։ 1964 թվականից Մայդուգուրում մեծ ջանքերով կառուցվել է երկաթգիծը, որը քաղաքը կապում է Գվինեական ծոցի ափի հետ (մինչև Պորտ Հարկորտ)։ Քաղաքում կա միջազգային օդանավակայան։

Մայդուգուրիի կլիման տաք կիսաչորային է։ Ամենաբարձր ջերմաստիճանը (47 °C) գրանցվել է 1983 թվականի մայիսի 28-ին, իսկ ամենացածրը` (5 °C), 1979 թվականի դեկտեմբերի 26-ին։

Բնակչություն 
2009 թվականի տվյալներով բնակչությունը կազմել է 1 197 497 մարդ։ Բնակչության մեծամասնությունը հաուսաներն են, Մայդուգուրիում ապրում են նաև կանուրիներ և բագգարաներ։ Համալսարանում դասավանդման լեզուն անգլերենն է։ Գերակշիռ մասն են կազմում իսլամի հետևորդները կան նաև քրիստոնյա փոքրամասնություններ։ Մայդուգուրի քաղաքը Հյուսիսային Նիգերիայի ավանդական առևտրային կենտրոնն է։ Մայդուգուրիի կենսամակարդակն ավելի բարձր է, քան Նիգերիայում կյանքի միջին մակարդակը։

Ծանոթագրություններ 

1907 թվականին հիմնադրված բնակավայրեր
Նիգերիայի քաղաքներ